text: Politiet varsler omfattende fart-razzia syd for grænsen
  17 september 2014 kl. 12.49
  I morgen vil politiet lave omfattende hastigheds-razziaer syd for grænsen. Sidst det skete, satte en dansk bilist en kedelig rekord.
  Politiet syd for grænsen vil fra i morgen tidligt udføre en maratonrazzia mod bilister, der kører for stærkt. Fra kl. 6 og 24 timer frem vil der blive udført massiv hastighedskontrol.
  Sidste gang, der blev lavet en tilsvarende razzia, blev en dansk bilist taget med den absolut højeste hastighed i Schleswig-Holstein: 167 km/t i et 80 km/t område.
  I Schleswig-Holstein deltager omkring 260 betjente på 76 målepunkter. 
  Kontrollerne finder især sted i områder, der er plaget af mange ulykker, og ved børnehaver, skoler og plejehjem.
  